የብልፅግና ፓርቲ የአማራ፣ የደቡብ፣ ሶማሌና የቤኒሻንጉል ጉሙዝ ክልሎች ቅርንጫፍ ጽህፈት ቤቶች የአመራር ስልጠና እየተካሄደ ነው
እንዲሁም የብልፅግና ፓርቲ ሀረሪ ክልል ቅርንጫፍ ጽህፈት ቤት የመጀመሪያ ዙር የከፍተኛ አመራር ስልጠና በዛሬው እለት ጀምሯል። በስልጠናው መክፈቻ ላይ የሐረሪ ክልል ፕሬዚዳንት አቶ ኦርዲን በድሪ ፣ የክልሉ ብልጽግና ፓርቲ ጽህፈት ቤት ሀላፊ አቶ አብዱጀባር መሀመድ እና የክልሉ ምክትል ፕሬዚዳንትወ/ሮ ሚስራ አብደላ ተገኝተዋል። በተመሳሳይ የብልፅግና ፓርቲ አፋር ክልል ቅርንጫፍ ጽህፈት ቤት ከፍተኛና መካከለኛ አመራሮች የተሳተፉበት ስልጠና በሰመራ ከተማ ተጀምሯል። ከዛሬ ጀምሮ ለአምስት ቀናት በሚቆየው ስልጠና ለቀጣይ ተልዕኮዎች ስኬታማነት ወጥ በሆነ መንገድ ከማዘጋጀት ባለፈ ሀገሪቱን ወደፊት ለማሻገር የሚያስችል የፓርቲ ቁመና ለማጠናከር የተመቻቸ መሆኑ ተገልጿል። አመራሮቹም አቅማቸውን በመገንባት የሚያጋጥሙ ፈተናዎች ተቋቁመው ሀገራዊ ለውጥና የብልጽግና ጉዞ በመምራት ከዳር እንዲያደርሱ ለማትጋት ጭምር እንደሆነም ተመልክቷል። ከአመራሮቹ ቀጣይ ክልላዊ ተልዕኮና ቁልፍ ተግባራት ዙሪያ በፓርቲው ከፍተኛ የሥራ ኃላፊዎች ማብራሪያ እንደሚሰጥም ታውቋል። 